કર્મેન્દ્રિયાણિ સંયમ્ય ય આસ્તે મનસા સ્મરન – જે પરાણે ઇન્દ્રિયોનું દમન કરી મનમાં ભોગોનું ચિંતન કરે છે એ મુરખ દંભ કરે છે – મિથ્યાચાર: સ ઉચ્યતે. ભગવાને મિથ્યાચારી અને મૂઢાત્મા એમ એક સાથે બે વખત ફટકાર્યા છે. નવી પેઢીને ગમે એવી વાત છે. આટલી પારદર્શક અને આટલી સાહજિક વાત કરનારી ગીતા તમને કેમ ન ગમે ? અંદર મનમાંથી તમે બદલાતા નથી તો તમે તનના રંગ બદલાવો તો એનાથી કોઈ અર્થ સરતો નથી. ગીતા કહે છે કે આ સાહજિક પ્રક્રિયાના ભાગરૂપે થવું જોઈએ, આ આપમેળે થવું જોઈએ. અને નથી થતું હોતું. ભલભલા લોકો આ કસોટીની અંદર પાર નીકળે ત્યારે ખબર પડે. હું સમષ્ટિના કલ્યાણ માટે નિર્ણય લઉં કે અંગત કલ્યાણ માટે નિર્ણય લઉં ? આ દેશની દુર્દશા થઈ હોય તો બધાએ પોતાના કલ્યાણ માટે નિર્ણય લીધા છે માટે થઈ છે. ગમે તેટલા ગીતાપાઠ કરીએ પણ નિર્ણય લેવાની વાત આવે ત્યારે જનકલ્યાણનો નિર્ણય જવા દઈને અંગત કલ્યાણનો, ધન કલ્યાણનો, તન કલ્યાણનો નિર્ણય લઉં ત્યાંથી આ શરૂ થાય છે અને બદલાવું હશે તો નવી પેઢીને આ ગીતાજ્ઞાન આપવું પડશે.